Torben Hansen (S), 2003-12-04:
Jeg vil starte med på vegne af forslagsstillerne at sige tak for de kommentarer, der er faldet her i dag.
Vi må jo desværre konstatere, at det umiddelbart ser ud, som om der er et flertal imod.
Det vil jeg da starte med at beklage.
Med det konkrete forslag har vores intention jo været meget nobel og ædel, bl.a. ud fra den betragtning, at det, der skete for 2 år siden, hvor den nuværende regering jo aflyste udbuddet af havvindmølleparker, ville vi gerne forsøge at hjælpe med at rette op på.
Det, der også er intentionen med det her forslag, er jo, som man også kan læse i det, at den udbygning, vi har haft herhjemme i Danmark, fortsætter.
Der er fantastisk mange gode argumenter for det.
Der er hele miljøargumentet.
Der er klimaargumentet.
Vi har en Kyotoaftale, som vi skal leve op til.
Der er nogle meget ambitiøse og meget gode mål, og dem kan man altså ikke nå ved ren passivitet, og der har vi tidligere på dagen haft på bordet, at det ikke ser for godt ud, og det er endnu et argument for, at vi kommer i gang med det her så hurtigt som muligt.
En anden ting, som jo også er vigtig for udbygning af havvindmølleparker, er hele beskæftigelsesdelen.
Der er et sted mellem 18.000 og 20.000 mennesker, der arbejder inden for den her branche.
Vi har et eksporterhverv på godt og vel 20 mia. kr.
Samtidig må vi konstatere, at man eksempelvis her i tredje kvartal jo rent faktisk ikke har fået opstillet noget af den kapacitet, som man skriger efter, også ud fra den betragtning, at man skal have noget at vise frem.
Man skal kunne vise over for kunder og andre, at vi rent faktisk her i det, vi kan kalde vindmølleindustriens hjemland, stadig væk mener det seriøst.
Det skal ikke hedde sig udeomkring i verden, at festen herhjemme er aflyst, og det håber jeg
bestemt heller ikke den er.
Det, der også er ideen med det her forslag, er, at den risikopræmie, som de, der vil byde ind på det, selvfølgelig vil beregne sig, fordi det er meget store beløb, vi taler om, har vi forsøgt at minimere, og den minimerer vi for at få så ærlige og reelle bud som overhovedet muligt, men jo også af hensyn til elforbrugerne, sådan at det ikke er dem, der i sidste ende kommer til at betale det her.
Jeg har forstået det på den måde, at regeringen af politiske eller taktiske årsager stemmer imod det her, men jeg vil da give det tilbud, at man gerne må lade sig inspirere til det kommende udbud af det forslag her.
Vi vil ikke bære nag.
Vi vil faktisk heller ikke hovere, men vi vil, hvis man lader sig inspirere af det her, i vores stille sind glæde os over, at der måske var nogle af de ting her, som ikke var så tossede endda.
Hr. Keld Albrechtsen påpeger den brede folkelige indsats.
Der mener jeg faktisk, at det her fra Folketingets talerstol er vigtigt også at kvittere både for forslaget fra hr. Keld Albrechtsen, som faktisk er ganske udmærket, og over for de mennesker, der i de sidste 20 år rent faktisk har båret den her industri frem.
Hvis de derude lokalt med lavsmøller og enkeltmandsmøller ikke for 20 år siden havde set potentialet i det her, så havde vi ikke stået her, hvor vi står i dag.
Jeg synes, det kunne være spændende, hvis det er sådan, at der så i det kommende udbud fra ministeren også er nogle tanker og nogle takter inde om, hvordan man også får andre ind på banen end de helt store spillere på energimarkedet.